REGOLAMENT TAL-KUMMISSJONI (KE) Nru. 899/2007
tas-27 ta’ Lulju 2007
li jemenda r-Regolament (KE) Nru 2037/2000 tal-Parlament Ewropew u tal-Kunsill dwar l-aġġustament tal-kodiċi NM għal ċerti sostanzi li jnaqqsu s-saff ta’ l-ożonu u taħlitiet li jkun fihom sostanzi li jnaqqsu s-saff ta’ l-ożonu biex jitqiesu l-emendi għan-Nomenklatura Magħquda stipulati fir-Regolament tal-Kunsill (KEE) Nru 2658/87
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2037/2000 tal-Parlament Ewropew u tal-Kunsill tad-29 ta’ Ġunju 2000 dwar sostanzi li jnaqqsu s-saff ta’ l-ożonu (1), u b’mod partikolari l-Artikolu 6(5) tiegħu,
Billi:
(1)
Fin-Nomenklatura Magħquda għall-2007, stabbilita fir-Regolament tal-Kunsill (KEE) Nru 2658/87 tat-23 ta’ Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni (2), kif emendata bir-Regolament tal-Kummissjoni (KE) Nru 1549/2006 (3), il-kodiċijiet tan-nomenklatura magħquda (il-kodiċi NM) għal ċerti prodotti ġew emendati. L-Anness IV tar-Regolament (KE) Nru 2037/2000, dwar sostanzi li jnaqqsu s-saff ta’ l-ożonu u taħlitiet li jkun fihom sostanzi li jnaqqsu s-saff ta’ l-ożonu, jirreferi għal xi wħud minn dawn il-kodiċijiet tan-NM. Għaldaqstant, huwa meħtieġ li dak l-Annessi jiġi aġġustat. Fid-dawl ta’ ħafna mit-tibdil li jrid isir, iċ-ċarezza tirrikjedi li jinbidel kollu kemm hu.
(2)
Ir-Regolament (KE) Nru 2037/2000 għandu għalhekk jiġi emendat kif jixraq.
(3)
Billi r-Regolament (KE) Nru 1549/2006 daħal fis-seħħ fl-1 ta’ Jannar 2007, dan ir-Regolament għandu jkun applikabbli mill-istess data.
(4)
Il-miżuri previsti f'dan ir-Regolament huma bi qbil ma’ l-opinjoni tal-Kumitat imwaqqaf bl-Artikolu 18(1) tar-Regolament (KE) Nru. 2037/2000.
ADOTTAT DAN IR-REGOLAMENT:
Artikolu 1
L-Anness VI tar-Regolament (KE) Nru 2037/2000 huwa mibdul bit-test ippreżentat fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-1 ta’ Jannar 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 27 ta’ Lulju 2007